## Odluka Ustavnog suda Republike Hrvatske broj:U-IIIA-5087/2004 od 11. siječnja 2006.

### NN 13/2006 (6.2.2006.), Odluka Ustavnog suda Republike Hrvatske broj:U-IIIA-5087/2004 od 11. siječnja 2006.

# USTAVNI SUD REPUBLIKE HRVATSKE

**355**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec,
predsjednik Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi koju je podnio M. Ž. iz M., na sjednici
održanoj 11. siječnja 2006. godine, jednoglasno je donio

## ODLUKU

I. Ustavna tužba se usvaja.

II. Općinski sud u Slavonskom Brodu dužan je donijeti
odluku u predmetu koji se vodi pred tim sudom pod poslovnim brojem: P-1143/03
(raniji broj: P-63/89) u najkraćem mogućem roku, ali ne duljem od šest (6)
mjeseci, računajući od prvog idućeg dana nakon objave ove odluke u »Narodnim
novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst), podnositelju ustavne
tužbe M. Ž. iz M., M. G. 48, određuje se primjerena naknada zbog povrede
ustavnog prava iz članka 29. stavka 1. Ustava Republike Hrvatske (»Narodne
novine«, broj 41/01. – pročišćeni tekst) u iznosu od 7.800,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelj ustavne tužbe, na temelju članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon)
podnio je 28. prosinca 2004. godine ustavnu tužbu radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 15. prosinca 1988. godine podnositelj je
Općinskom sudu u Slavonskom Brodu podnio tužbu radi utvrđenja ostavine protiv
L. Ž.

Do 5. studenoga 1997. godine donijeta je presuda
koju je žalbeni sud potvrdio, te je podnijeta revizija. Vrhovni sud Republike
Hrvatske po reviziji je djelomično ukinuo pobijane presude, te vratio u tom
dijelu predmet Općinskom sudu u Slavonskom Brodu na ponovno suđenje.

Nakon 5. studenoga 1997. godine Općinski sud u
Slavonskom Brodu održao je ročišta 9. veljače i 19. listopada 1998. godine, 1.
lipnja, 21. rujna i 5. listopada 2000. godine, kada je glavna rasprava
zaključena i donijeta presuda.

Na presudu su obje stranke izjavile žalbu, te je
spis 7. veljače 2001. godine otpremljen Županijskom sudu u Slavonskom Brodu
koji je 14. travnja 2003. godine ukinuo prvostupanjsku presudu.

Nakon toga Općinski sud u Slavonskom Brodu
održao je ročišta 16. travnja i 5. srpnja 2004. godine, 25. veljače i 3.
svibnja 2005. godine.

Ročišta određena za 9. lipnja i 29. rujna 2005.
godine odgođena su jer nije pristupio podnositelj.

Iduće ročište određeno je za 20. siječnja 2006.
godine.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Prvostupanjski parnični postupak započeo je 15.
prosinca 1988. godine tužbom podnositelja Općinskom sudu u Slavonskom Brodu,
radi utvrđenja ostavine.

Međutim, duljina postupka ne uzima se u obzir od
tog dana već od 5. studenoga 1997. godine kada je stupio na snagu Zakon o
potvrđivanju Konvencije za zaštitu ljudskih prava i temeljnih sloboda i
Protokola, broj 1., 4., 6., 7. i 11. uz Konvenciju za zaštitu ljudskih prava i
temeljnih sloboda (»Narodne novine – Međunarodni ugovori«, broj 18/97., 6/99. –
pročišćeni tekst, 8/99. – ispravak i 14/02., u daljnjem tekstu: Zakon o
potvrđivanju Konvencije), koja Konvencija u članku 6. stavku 1. jamči i pravo
na suđenje u razumnom roku.

Ustavna tužba podnesena je 28. prosinca 2004.
godine, a do tog dana sudski postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak u ovom predmetu trajao
ukupno šesnaest (16) godina i četrnaest (14) dana, a nakon stupanja na snagu
Zakona o potvrđivanju Konvencije pa do dana podnošenja ustavne tužbe postupak
je trajao sedam (7) godina, jedan (1) mjesec i dvadeset tri (23) dana.

4.2. POSTUPANJE
NADLEŽNOG SUDA

Ustavni sud je utvrdio da se u razmatranom,
pravno relevantnom razdoblju, postupak najprije vodio pred Općinskim sudom u
Slavonskom Brodu koji je 5. listopada 2000. godine donio presudu. Nakon toga se
postupak vodio pred Županijskim sudom u Slavonskom Brodu koji je o žalbi
odlučio 14. travnja 2003. godine.

Od tada se postupak vodi pred Općinskim sudom u
Slavonskom Brodu.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ocjena je Ustavnog suda da je podnositelj
pridonio duljini trajanja postupka time što je izazvao odgodu dva ročišta
tijekom 2005. godine.

4.4. SLOŽENOST SUDSKOG
PREDMETA

Iz spisa predmeta razvidno je da dosadašnji
tijek sudskog postupka ukazuje da se u konkretnom slučaju radi o složenoj
sudskoj stvari jer je potrebno utvrditi ostavinu koju čini pokretna i
nepokretna imovina.

OCJENA USTAVNOG SUDA

5. Ustavni sud utvrđuje da postupak u ovom
predmetu traje dulje od sedamnaest godina. Ustavni sud ocjenjuje da niti
doprinos podnositelja duljini postupka, niti složenost predmeta ne mogu
opravdati ovako dugo trajanje postupka. Imajući u vidu sve navedene činjenice i
okolnosti, a osobito okolnost da se postupak i nadalje vodi pred sudom prvog
stupnja, Ustavni sud je utvrdio da je dugim trajanjem parničnog postupka u
kojem nije donijeta meritorna odluka, podnositelju povrijeđeno ustavno pravo da
zakonom ustanovljeni neovisni i nepristrani sud u razumnom roku odluči o
njegovim pravima ili obvezama, koje je zajamčeno člankom 29. stavkom 1. Ustava
Republike Hrvatske.

Stoga je, u smislu odredbe članka 63. stavka 2. Ustavnog
zakona, odlučeno kao pod točkama I. i II. izreke odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukup­nih gospodarskih i socijalnih prilika u Republici
Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Slavonskom Brodu
dužan je dostaviti Ustavnom sudu pisanu obavijest o datumima donošenja i
otpreme odluke najkasnije osam (8) dana od dana njene otpreme, a najkasnije
osam (8) dana od isteka roka određenog u točki II. izreke ove odluke. Ovaj
nalog temelji se na članku 31. stavcima 4. i 5. Ustavnog zakona.

Broj: U-IIIA-5087/2004

Zagreb, 11. siječnja 2006.

USTAVNI SUD REPUBLIKE HRVATSKE

Predsjednik Vijeća

**dr****. sc. Jasna Omejec**, v. r.

Odluka, NN 13/2006-355